ព័ត៌មាន​អន្តរជាតិ​សង្ខេប៖ ២៥ កក្កដា
សេចក្តី​សង្ខេប​ព័ត៌មាន​អន្តរជាតិ​សំខាន់ៗ​ពី​វីអូអេ​ខ្មែរ ​ប្រចាំ​ថ្ងៃ​ច័ន្ទ ទី​២៥ ខែ​កក្កដា ​ឆ្នាំ​២០១១។
នៅថ្ងៃសុក្រ ចៅក្រមន័រវេសបានបិទទ្វារកាត់ក្ដី Anders Behring Breivik ជនសង្ស័យ ដែលបានបាញ់សម្លាប់រង្គាលមនុស្ស៩៣នាក់។ សាធារណជន និងបណ្ដាញព័ត៌មានបានត្រូវហាមមិនឲ្យចូលស្ដាប់ការកាត់ទោសនេះទេ។ មេដឹកនាំព្រឹទ្ធសភា និងសភាតំណាងរាស្រ្ដស.រ.អ. កំពុងរៀបចំផែនការដំឡើងកម្រិតប្រាក់បំណុល។ មេដឹកនាំសម្លេងភាគច្រើន នៅក្នុងសភាតំណាងរាស្រ្ដ លោក John Boehner បានអំពាវនាវ កាលពីថ្ងៃអាទិត្យ សុំឲ្យក្រុមសាធារណរដ្ឋគាំទ្រអ្វីដែលលោកហៅថា "វិធានការថ្មី" ដែលពាក់ព័ន្ធការបន្ដប្រាក់បំណុលរយៈពេលខ្លី។ លោកស្រីរដ្ឋមន្ដ្រីការបរទេសស.រ.អ. ហ៊ីល្លារីគ្លីនតុនបានប្រាប់ក្រុមវិនិយោគទុនជនជាតិអាស៊ីថា អ្នកតាក់តែងច្បាប់អាមេរិកាំងនឹងទទួលយកកិច្ចព្រមព្រៀងដើម្បី ចៀសវាងមិនឲ្យស.រ.អា. ខកខានមិនអាចសងបំណុលរបស់ខ្លួន។ រដ្ឋាភិបាលស៊ីរីបានយល់ព្រមនឹងច្បាប់ថ្មីមួយដែលអនុញាតឲ្យមានការបង្កើត គណបក្សនយោបាយថ្មី ដោយបានលុបចោលការហាមប្រាមពីមុនមិនឲ្យមានក្រុមជំទាស់ ចាប់តាំងពីឆ្នាំ១៩៦៣។ លោក Ryan Crockerបានស្បថចូលតំណែងជាឯកអគ្គរដ្ឋទូតស.រ.អា.ថ្មីប្រចាំទីក្រុងកាប៊ូល អាហ្វហ្កានិស្ថាន កាលពីថ្ងៃច័ន្ទ។ លោកបានប្រាប់អ្នកការទូត នៅក្នុងពិធីកាន់តំណែងថ្មីថា ស.រ.អា. មិនប្រញាប់ប្រញាល់ចាកចេញពីអាហ្វហ្កានិស្ថានទេ។ អ.ស.ប. បាន បើកិច្ចប្រជុំគ្រាអាសន្ន នៅថ្ងៃច័ន្ទ ដើម្បីដោះស្រាយវិបត្ដិរាំងស្ងួតនៅក្នុងតំបន់អាហ្វ្រិកខាងកើត ដែលកំពុងរងគ្រោះទុរ្ភិក្ស ក្រោយពីប្រទេសអូស្ត្រាលីបានចូលរួមក្នុងការអំពាវនាវឲ្យមានការ ផ្តល់ជំនួយអន្ដរជាតិដល់តំបន់នោះ។ អ.ស.ប. និយាយថា មនុស្សប្រមាណ១១លាននាក់ត្រូវការជំនួយអាហារជាចាំបាច់។ Goran Hadzic អតីត មេដឹកនាំក្រុមអំបូរស៊ែរប៊ី ក្នុងប្រទេសក្រូអាស៊ី ត្រូវឡើងតុលាការឧក្រិដ្ឋកម្មសង្គ្រាមអន្ដរជាតិ នៅថ្ងៃច័ន្ទនេះ តាមការចោទប្រកាន់ពីបទសម្លាប់រង្គាលមនុស្សច្រើនរយនាក់ក្នុងអំឡុង ពេលមានសង្រ្គាមនៅបាល់កង់ កាលពីសម័យឆ្នាំ១៩៩០។ លោកជាជនចុងក្រោយបង្អស់ក្នុងចំណោមជន១៦១នាក់ដែល ត្រូវ កាត់ទោសដោយ តុលាការឧក្រិដ្ឋកម្មអ.ស.ប.នៅក្នុងសង្រ្គាមយូហ្គោស្លាវី ។ សកម្មជនលទ្ធិប្រជាធិបតេយ្យភូមា លោកស្រី អ៊ុងសានស៊ូជីបានទស្សនាអគារទទួលភ្ញៀវរបស់រដ្ឋាភិបាល នៅក្នុងទីក្រុងរង់ហ្គូន កាលពីថ្ងៃច័ន្ទនេះ ដើម្បីបើកការចរចាលើកដំបូងជាមួយមន្ដ្រីជាន់ខ្ពស់របស់រដ្ឋាភិបាល ចាប់តាំងពីលោកស្រីបានត្រូវដោះលែងពីការជាប់ឃុំ នៅក្នុងគេហដ្ឋានកាលពីខែវិច្ឆិកា។ លោកនាយករដ្ឋមន្ត្រីនៃប្រទេសន័រវេស បានដឹកនាំពិធីរំលឹកវិញ្ញាណក្ខន្ធនៅក្នុងក្រុង អូស្លូ សម្រាប់មនុស្ស៩៣នាក់ដែលមកដល់ពេលនេះបានត្រូវបញ្ជាក់ថាបានស្លាប់នៅក្នុងការបាញ់កាំភ្លើងនិងការវាយប្រហារដោយការបំផ្ទុះគ្រាប់បែកក្នុងទ្បានកាលពីថ្ងៃសុក្រដែលធ្វើឱ្យប្រទេសជាតិនេះដែលជាធម្មតាមានសន្តិភាពស្រទ្បាំងកាំង។ មន្ត្រីភូមាម្នាក់និយាយថាលោកស្រីអោងសានស៊ូជី មេដឹកនាំប្រជាធិបតេយ្យនឹងជួបនៅថ្ងៃច័ន្ទនេះជាមួយរដ្ឋមន្ត្រីម្នាក់របស់រដ្ឋាភិបាលស៊ីវិលថ្មីដែលគាំទ្រដោយកងទ័ពរបស់ប្រទេសនេះ។ ពួកមន្ត្រីយែមែន បាននិយាយថាអ្នកដាក់គ្រាប់បែកអត្តឃាតម្នាក់បានសម្លាប់ទាហាន៩នាក់និងធ្វើឱ្យរបួសជាង២០នាក់ទៀតនៅខាងក្រៅជំរុំយោធាមួយនៅក្នុងផ្នែកខាងត្បូងប្រទេសដែលមានចលាចល។ ប្រទេសអាល្លឺម៉ង់បានផ្តល់ប្រាក់កម្ចីរហូតដល់១៤៤លានដុល្លារឱ្យដល់ក្រុមប្រឹក្សាដឹកនាំក្រុមឧទ្ទាមលីប៊ីដើម្បីជួយដល់សេចក្តីត្រូវការខាងមនុស្សធ៌មនិងការកសាងជាថ្មី។ នៅពេលដែលការកំណត់ពេលវេលាចុងក្រោយបង្អស់ជិតមកដល់ពួកមេដឹកនាំសភាស.រ.អ.កំពុងបន្តកិច្ចខិតខំប្រឹងប្រែងរបស់ពួកគេដើម្បីធ្វើឱ្យមានកិច្ចព្រមព្រៀងមួយដែលនឹងបញ្ចៀសកុំឱ្យប្រទេសជាតិដែលមានធនធានច្រើនជាងគេក្នុងពិភពលោកមិនអាចរកប្រាក់សងបំណុលបាន។ ក្រុមទាហានអូតង់បានប្រគល់ការត្រួតត្រាទៅឱ្យកងកម្លាំងរដ្ឋាភិបាលអាហ្វហ្គានីស្ថាននៅក្នុងខេត្ត Panjshir នាភាគឦសានប្រទេស ដែលជាការផ្ទេរខាងសន្តិសុខមួយចំនួនពីពេលថ្មីៗនេះនៅក្នុងប្រទេសនេះ។ ពួកសកម្មជនខាងសិទ្ធិមនុស្សស៊ីរីនិយាយថាកងឯកភាពកងទ័ពបានចូលទៅក្នុងរដ្ឋធានីដាម៉ាស់ហើយបានចាប់ឃុំឃាំងមនុស្សជាច្រើននាក់។ ភាពតានតឹងរវាងក្រុមនយោបាយជាច្រើននៃប្រទេសអេហ្ស៊ីបបានកើនខ្លាំងទ្បើងកាលពីថ្ងៃអាទិត្យនៅក្រោយការប៉ះទង្គិចគ្នាកាលពីថ្ងៃសៅរ៍រវាងក្រុមបាតុករ និងក្រុមបុរសប្រដាប់អាវុធដែលនាំឱ្យកងកម្លាំងសន្តិសុខអេហ្ស៊ីបបាញ់កាំភ្លើងទៅលើអាកាសនៅក្នុងកិច្ចខិតខំប្រឹងប្រែងដើម្បីបំបែកអំពើហិង្សា។ ពួកមន្ត្រីរុស្ស៊ីនិយាយថាកងកម្លាំងសន្តិសុខបានបាញ់កាំភ្លើងតគ្នាជាមួយពួកជនជាប់សង្ស័យថាជាពួកជនសកម្មប្រយុទ្ធនៅក្នុងសាធារណរដ្ឋ Dagestan នាផ្នែកខាងជើងនៃតំបន់ Caucasus ដោយបានសម្លាប់ជនសកម្មប្រយុទ្ធបីនាក់។